-----------------------------------------------------------------------
  1. ปัจจัยความเสี่ยง

  -----------------------------------------------------------------------

ปัจจัยความเสี่ยงที่อาจส่งผลกระทบต่อการดำเนินธุรกิจ สถานะการเงิน
และผลประกอบการของกลุ่มบริษัทฯ สามารถจำแนกได้ดังนี้

ความเสี่ยงจากความผันผวนของราคาวัตถุดิบโลหะ

วัตถุดิบโลหะ ได้แก่ เหล็ก ซึ่งประกอบไปด้วย เหล็กแผ่นดำ เหล็กแผ่นขาว เหล็กรูปพรรณ
รวมถึงสเตนเลสและอลูมิเนียมซึ่งเป็นวัตถุดิบหลักที่ใช้ในการผลิตสินค้าของกลุ่มบริษัทฯ
คิดเป็นร้อยละประมาณ 66.08 ของต้นทุนขาย
ทั้งนี้ราคาโลหะดังกล่าวจะมีความผันแปรไปตามอุปสงค์และอุปทานของผู้ผลิตและผู้ใช้โลหะทั่วโลก
รวมทั้งปัจจัยอื่นๆ เช่น อัตราแลกเปลี่ยน อัตราภาษีนำเข้า และการกำหนดค่าธรรมเนียมพิเศษ
(Surcharge) เป็นต้น ดังนั้นความเสี่ยงจากความผันผวนของราคาวัตถุดิบโลหะ
จึงมีผลกระทบโดยตรงต่อต้นทุนขายและผลกำไรของกลุ่มบริษัทฯ

อย่างไรก็ตาม การกำหนดราคาขายผลิตภัณฑ์ของกลุ่มบริษัทฯนั้น ใช้นโยบายต้นทุนบวกกำไร
รวมทั้งกลุ่มบริษัทฯได้มีการติดตามการเปลี่ยนแปลงของราคาวัตถุดิบอย่างใกล้ชิด
เพื่อประเมินสถานการณ์และแนวโน้มของราคาของวัตถุดิบดังกล่าว
และนำมาพิจารณาประกอบการตัดสินใจในการสั่งซื้อและบริหารจัดการปริมาณวัตถุดิบคงคลังซึ่งเป็นต้นทุนหลักของกลุ่มบริษัทฯให้มีความเหมาะสม
จากนโยบายการกำหนดราคาที่ดีและการบริหารสินค้าคงคลังที่ดี
ทำให้กลุ่มบริษัทฯสามารถรักษาส่วนต่างของกำไรได้ ดังนั้น
การผันผวนของราคาวัตถุดิบโลหะจึงไม่ส่งผลกระทบต่อการดำเนินงานของกลุ่มบริษัทฯ
อย่างมีนัยสำคัญ

ความเสี่ยงจากการพึ่งพิงตลาดในประเทศ

ปัจจุบันกลุ่มบริษัทฯ มีรายได้หลักมาจากการขายผลิตภัณฑ์ให้กับลูกค้าภายในประเทศ
โดยสัดส่วนรายได้จากลูกค้าภายในประเทศปี 2547/2548 และปี 2548/2549 เท่ากับร้อยละ
98.42 และร้อยละ 98.11 ตามลำดับ
ซึ่งหากภาวะเศรษฐกิจและอุตสาหกรรมภายในประเทศเกิดชะลอตัว
อาจส่งผลกระทบต่อรายได้และผลกำไรของกลุ่มบริษัทฯ ได้ อย่างไรก็ตามกลุ่มบริษัทฯ
ได้มีการสร้างความสัมพันธ์ที่ดีกับลูกค้า
โดยเน้นการออกแบบและพัฒนาผลิตภัณฑ์ให้ตรงกับความต้องการของลูกค้า มีการส่งมอบที่ตรงเวลา
และมีบริการที่ดีทั้งก่อนและหลังการขาย ทำให้ลูกค้าเกิดความประทับใจ
และแนะนำลูกค้ารายอื่นให้มาซื้อผลิตภัณฑ์และบริการของกลุ่มบริษัทฯ ต่อๆ กัน
ส่งผลให้มีฐานลูกค้าที่เพิ่มขึ้นอย่างรวดเร็ว โดยในปัจจุบันกลุ่มบริษัทฯ มีฐานลูกค้ากว่า 1,000 ราย
และมีแนวโน้มที่จะเพิ่มขึ้นอย่างต่อเนื่อง นอกจากนี้กลุ่มบริษัทฯ
ยังมีแผนที่จะขยายตลาดไปยังต่างประเทศมากขึ้น เมื่อบ.มาร์ค เวิลด์ไวด์
ซึ่งเป็นบริษัทย่อยที่อยู่ในระหว่างการดำเนินการก่อสร้างอาคารโรงงานเพื่อขยายกำลังการผลิต
เปิดดำเนินการและมีกำลังการผลิตเหลือหลังจากรองรับความต้องการของตลาดภายในประเทศได้เพียงพอแล้ว
ซึ่งจะสามารถลดการพึ่งพิงรายได้จากตลาดในประเทศลงได้ส่วนหนึ่ง

ความเสี่ยงจากผลกำไรที่อาจลดลงเนื่องจากสิทธิประโยชน์ที่ได้รับจากคณะกรรมการส่งเสริมการลงทุนหมดอายุ

บ.สยาม ไอโซ โปร ซึ่งเป็นบริษัทย่อยที่บริษัทฯ ถือหุ้นอยู่ร้อยละ 99.99
ได้รับสิทธิประโยชน์จากคณะกรรมการส่งเสริมการลงทุน (BOI)
โดยได้รับยกเว้นภาษีเงินได้นิติบุคคลสำหรับกำไรสุทธิที่ได้รับจากการประกอบกิจการเป็นระยะเวลา
3 ปี นับตั้งแต่เริ่มมีรายได้ (ตั้งแต่ 2 สิงหาคม 2547 ถึง 1 สิงหาคม 2550)
ซึ่งภาษีเงินได้ที่ได้รับยกเว้นมีมูลค่า 94,309,708 บาท ทั้งนี้บ.สยาม ไอโซ โปร ที่มีกำลังการผลิต
9,000 ตันต่อปีเมื่อเทียบกับกำลังการผลิตของบริษัทฯ ที่มีเท่ากับ 7,000 ตันต่อปี
เพิ่งเริ่มมีรายได้จากการจำหน่ายผลิตภัณฑ์เมื่อวันที่ 2 สิงหาคม 2547
และจากผลการดำเนินงานในปี 2547/2548 และปี 2548/2549 บ. สยาม ไอโซ โปร
มีกำไรสุทธิ 108.57 ล้านบาท และ 103.28 ล้านบาท ซึ่งคิดเป็นสัดส่วนร้อยละ 39.03
และร้อยละ 36.13 ของรายได้รวม
ซึ่งสิทธิในเรื่องของการยกเว้นภาษีเงินได้นิติบุคคลดังกล่าวที่จะสิ้นสุดลงในวันที่ 1 สิงหาคม 2550
นั้นจะทำให้บ.สยาม ไอโซ โปร มีภาระการจ่ายภาษีเพิ่มขึ้น ซึ่งส่งผลกระทบต่อกำไรของกลุ่มบริษัทฯ
โดยตรง

แม้ว่าสิทธิประโยชน์ที่บ. สยาม ไอโซ โปร ได้รับจากคณะกรรมการส่งเสริมการลงทุน (BOI)
จะสิ้นสุดลงในวันที่ 1 สิงหาคม 2550 กลุ่มบริษัทฯคาดว่าจะไม่มีผลกระทบกับผลกำไรของกลุ่มบริษัทฯ
มากนัก เนื่องจากกลุ่มบริษัทฯ ยังคงมุ่งเน้นการขยายธุรกิจโดยการขยายกำลังการผลิตอย่างต่อเนื่อง
ซึ่งจะเห็นได้จากการที่กลุ่มบริษัทฯกำลังดำเนินการก่อสร้างโรงงานใหม่ของ บ.มาร์ค เวิลด์ไวด์
เพื่อขยายกำลังการผลิต และปัจจุบันได้รับการส่งเสริมการลงทุนจากคณะกรรมการส่งเสริมการลงทุน
(BOI) แล้ว โดยมีแผนจะขยายฐานลูกค้าไปยังต่างประเทศมากขึ้น ประกอบกับการที่กลุ่มบริษัทฯ
มีนโยบายปรับปรุงประสิทธิภาพในการผลิตและการบริหาร รวมทั้งสร้างสัมพันธ์ที่ดี
และสร้างความเชื่อมั่นในคุณภาพของผลิตภัณฑ์และบริการที่มอบให้กับลูกค้า อันจะมีผลให้กลุ่มบริษัทฯ
ยังคงสามารถรักษาความสามารถในการทำกำไรในระดับที่ดี
และความสามารถในการแข่งขันในระยะยาวได้

ความเสี่ยงจากความไม่แน่นอนของรายได้

รายได้จากการขายผลิตภัณฑ์ของกลุ่มบริษัทฯมีความไม่แน่นอนเนื่องจากการขายของกลุ่มบริษัทฯเป็นการขายแบบโครงการ
(project by project) และไม่มีสัญญาระยะยาวกับลูกค้า
เมื่อลูกค้าติดต่อและระบุความต้องการเบื้องต้นเข้ามาแต่ละครั้ง
กลุ่มบริษัทฯจะให้คำปรึกษาและแนะนำเกี่ยวกับตัวผลิตภัณฑ์ตามที่ลูกค้าต้องการ
ทีมวิศวกรจะคำนวณโครงสร้างและการรับน้ำหนัก
และจะทำการประเมินราคาและเสนอราคาไปให้ลูกค้าเพื่อนำไปเปรียบเทียบกับผู้ผลิตรายอื่นๆ
จากนั้นหากลูกค้าตัดสินใจสั่งซื้อ กลุ่มบริษัทฯจึงเริ่มดำเนินการผลิต
ดังนั้นจึงมีความไม่แน่นอนของรายได้เกิดขึ้น ประกอบกับผลิตภัณฑ์ของกลุ่มบริษัทฯส่วนใหญ่ เช่น
ชั้นวางของในโกดัง แท่นลำเลียง พาเลท และป้ายจัดแสดงสินค้า เป็นต้น
จะใช้สำหรับสนับสนุนการปฏิบัติงานของลูกค้า
แต่ไม่ใช่ชิ้นส่วนหรือวัตถุดิบหลักที่ลูกค้าต้องนำไปใช้เพื่อการผลิต จึงมีอายุการใช้งานที่ค่อนข้างนาน
ดังนั้นลูกค้าแต่ละรายจึงมีความต้องการสั่งซื้อในลักษณะที่ไม่ต่อเนื่อง หรือนานๆ ครั้ง
โดยอาจสั่งซื้อเมื่อมีโครงการก่อสร้างใหม่ มีการขยายพื้นที่โกดังจัดเก็บ
ขยายอาคารโรงงานหรือสำนักงาน ซึ่งแต่ละครั้งจะมีระยะเวลาที่ไม่แน่นอน
แต่อย่างไรก็ตามจากการที่กลุ่มบริษัทฯมีผลิตภัณฑ์ที่หลากหลาย
จึงสามารถรองรับความต้องการจากหลายอุตสาหกรรม
ประกอบกับการที่ผลิตภัณฑ์ของกลุ่มบริษัทฯได้รับความไว้วางใจจากลูกค้าจำนวนมาก
ทำให้ในปัจจุบันมีฐานลูกค้ากว่า 1,000 ราย กระจายใน 20 กลุ่มอุตสาหกรรม
และลูกค้าแต่ละรายโดยเฉพาะกลุ่มผู้ผลิตรถยนต์จะมีการเปลี่ยนแปลงรูปแบบรถยนต์หรือออกรถรุ่นใหม่หมุนเวียนกัน
ทำให้มีความต้องการสั่งซื้อผลิตภัณฑ์สำหรับจัดเก็บและลำเลียงจากกลุ่มบริษัทฯอย่างต่อเนื่อง

ความเสี่ยงจากการเข้ามาของผู้ประกอบการรายใหม่ที่มีศักยภาพ

ปัจจุบันกลุ่มบริษัทฯ เป็นผู้ผลิตและจำหน่ายผลิตภัณฑ์โลหะโครงสร้าง
ผลิตภัณฑ์โลหะที่เกี่ยวกับอุปกรณ์จัดเก็บและลำเลียง ผลิตภัณฑ์โลหะแปรรูป
และให้บริการแปรรูปโลหะครบวงจรในภาคตะวันออก ซึ่งลูกค้าของกลุ่มบริษัทฯมีอยู่ทั่วประเทศ
ส่วนใหญ่กระจายอยู่ตามภาคตะวันออก กรุงเทพฯ และปริมณฑล รวมทั้งบริเวณใกล้เคียง
โดยผู้ประกอบการที่ดำเนินธุรกิจใกล้เคียงกับบริษัทฯ และบริษัทย่อย
ส่วนใหญ่จะเป็นผู้ประกอบการรายเล็กๆ ที่กระจายอยู่ตามแหล่งชุมชน
หรือเป็นผู้ประกอบการรายใหญ่ที่ผลิตและจำหน่ายผลิตภัณฑ์โลหะเช่นเดียวกัน
แต่ยังไม่มีการผลิตผลิตภัณฑ์และการให้บริการที่ครบวงจรเช่นเดียวกับของกลุ่มบริษัทฯ
จึงถือได้ว่ากลุ่มบริษัทฯเป็นผู้นำในอุตสาหกรรมนี้
แต่เนื่องจากการดำเนินธุรกิจเกี่ยวกับผลิตภัณฑ์โลหะมีการใช้เงินลงทุนที่ไม่สูงมากนัก
หากในอนาคตมีผู้ประกอบการรายใหม่ที่มีศักยภาพในการดำเนินธุรกิจ
มีเครื่องจักรที่มีเทคโนโลยีทันสมัย มีระบบการจัดการที่ดี เข้ามาดำเนินธุรกิจเช่นเดียวกับกลุ่มบริษัทฯ
ก็อาจมีผลกระทบต่อส่วนแบ่งการตลาดได้ แต่อย่างไรก็ตาม
การลงทุนในธุรกิจนี้จะต้องอาศัยประสบการณ์ และระยะเวลาในการสร้างการยอมรับจากลูกค้า
รวมทั้งต้องมีการวางแผนและมีระบบการบริหารจัดการการผลิตที่ดี
มีการพัฒนาผลิตภัณฑ์และปรับปรุงกระบวนการผลิตเพื่อให้เกิดประสิทธิภาพสูงขึ้น
จึงจะสามารถอยู่รอดและสร้างผลกำไรในธุรกิจนี้ได้ ซึ่งกลุ่มบริษัทฯ
ได้มีการสร้างความสัมพันธ์ที่ดีกับลูกค้า
โดยเน้นการออกแบบและพัฒนาผลิตภัณฑ์ให้ตรงกับความต้องการของลูกค้า มีการส่งมอบที่ตรงเวลา
และมีบริการที่ดีทั้งก่อนและหลังการขาย ทำให้ลูกค้าเกิดความประทับใจ
จึงเป็นการรักษาฐานลูกค้าให้กลับมาซื้อผลิตภัณฑ์ของกลุ่มบริษัทฯ ต่อไป